นิกเกอิปิดร่วง 170.08 จุด วิตกทะเลจีนใต้ตึงเครียด
นิกเกอิปิดร่วง 170.08 จุด วิตกทะเลจีนใต้ตึงเครียด
27 ต.ค. 2558

ดัชนีนิกเกอิตลาดหุ้นโตเกียวปิดร่วงลงในวันนี้ โดยดัชนีนิกเกอิปิดร่วงลง 170.08 จุด หรือ 0.90% สู่ระดับ 18,777.04 จุด เนื่องจากนักลงทุนหลีกเลี่ยงการลงทุนในสินทรัพย์เสี่ยง เช่น หุ้น อันเป็นผลมาจากสถานการณ์ตึงเครียด หลังจากมีรายงานว่า เรือของกองทัพเรือสหรัฐได้แล่นเข้าไปใกล้เขตแดนที่จีนอ้างสิทธิเป็นเจ้าของในทะเลจีนใต้
ตลาดหุ้นโตเกียวเปิดตลาดเกือบทรงตัว ก่อนที่จะอ่อนแรงลงและปิดตลาดภาคเช้าร่วงลงกว่า 120 จุด โดยสาเหตุที่กดดันให้นักลงทุนเทขายหุ้นนั้น มาจากการที่เงินเยนแข็งค่าขึ้นเมื่อเทียบกับดอลลาร์ หลังจากสหรัฐเปิดเผยยอดขายบ้านใหม่เดือนก.ย.ที่อ่อนแอเกินคาด
ตลาดร่วงลงอย่างต่อเนื่องในระหว่างวัน เพราะได้รับแรงกดดันจากข่าวที่ว่า กองทัพเรือของสหรัฐได้ส่งเรือพิฆาตเข้าไปยังเกาะเทียมที่จีนสร้างขึ้นในทะเลจีนใต้ โดยเรือลำดังกล่าวได้ล่องอยู่ในระยะ 12 ไมล์ทะเล ในบริเวณน่านน้ำที่จีนอ้างสิทธิ์ครอบครอง
หุ้นที่เกี่ยวข้องกับอุปสงค์เซมิคอนดัคเตอร์ในจีน พากันร่วงลง โดยหุ้นซัมโค ดิ่งลง 5.7% และหุ้นทีดีเค ร่วงลง 3.9%          